CELEX: C2005/115/47
Language: et
Date: 2005-05-14 00:00:00
Title: Kohtuasi T-91/05: Sinara Handel GmbH 28. veebruari 2005. aasta hagi Euroopa Liidu Nõukogu ja Euroopa Ühenduste Komisjoni vastu

14.5.2005   
            
            
               ET
            
            
               Euroopa Liidu Teataja
            
            
               C 115/25
            
         Sinara Handel GmbH 28. veebruari 2005. aasta hagi Euroopa Liidu Nõukogu ja Euroopa Ühenduste Komisjoni vastu
   (Kohtuasi T-91/05)
   (2005/C 115/47)
   Kohtumenetluse keel: inglise
   Sinara Handel GmbH, asukoht Köln (Saksamaa), esitas 28. veebruaril 2005 Euroopa Ühenduste Esimese Astme Kohtule hagi Euroopa Liidu Nõukogu ja Euroopa Ühenduste Komisjoni vastu. Hageja esindajad on advokaadid K. Adamantopoulos ja E. Petritsi.
   Hageja palub esimese astme kohtul:
   
               —
            
            
               kohustada Euroopa Ühendust hüvitama kahju, mis tekkis seoses nõukogu 17. novembri 1997. aasta määruse (EÜ) nr 2320/97 lõplike dumpinguvastaste meetmete kohta vastuvõtmisega, hüvitades hagejale 1 633 344,33 eurot ajavahemikus juuni 2000 kuni detsember 2002 tekkinud kasumi kaotuse eest koos aastase viivisega 8 %;
            
         
               —
            
            
               teise võimalusena hüvitada hagejale ajavahemikus juuni 2000 kuni detsember 2002 tekkinud kasumi kaotus summas, mis määratakse kindlaks kohtumenetluse käigus pärast kohtu vaheotsusetegemist poolte kokkuleppel, ning juhul kui kokkulepet ei saavutata, siis lõpliku kohtuotsusega;
            
         
               —
            
            
               jätta kohtukulud Euroopa Ühenduste Nõukogu ja Euroopa Ühenduste Komisjoni kanda.
            
         Õiguslikud alused ja peamised argumendid
   Hageja on ühenduse õmblusteta torude importija, keda mõjutasid nõukogu 17. novembri 1997. aasta määrusega (EÜ) nr 2320/97 teatavate Ungarist, Poolast, Venemaalt, Tšehhist, Rumeeniast ning Slovakkiast pärinevate rauast või legeerimata terasest õmbluseta torude impordi suhtes lõpliku dumpinguvastase tollimaksu kehtestamise kohta, millega tühistatakse määrus (EMÜ) nr 1189/93 ning lõpetatakse menetluse kohaldamine seoses sellise Horvaatiast pärineva impordi suhtes, (1) vastuvõetud meetmed.
   Samuti võttis komisjon vastu 8. detsembri 1999. aasta otsuse 2003/382/EÜ, mis oli seotud EÜ artiklis 81 sätestatud menetlusega (asi IV/E-1/35.860-B õmblusteta terastorud), (2) ning millega määrati trahv mitmetele ühenduse õmblusteta torude tootjatele.
   Hageja väidab, et kui arvestada toodete, asjaomaste tootjate ning dumpinguvastase menetluse ja konkurentsimenetluse juurdlusperioodi kattumist, mõjutas ühenduse tootjate konkurentsivastane tegevus kahju ja põhjuslikkuse analüüsi dumpinguvastases menetluses. Hageja leiab, et kostjad ei võtnud arvesse konkurentsivastast tegevust impordist tuleneva kahju hindamisel, mistõttu nad rikkusid nõukogu 22. detsembri 1995. aasta määrust (EÜ) nr 384/96 (3) kaitse kohta dumpinguhinnaga impordi eest riikidest, mis ei ole Euroopa Ühenduse liikmed, ning hea haldustava, hoolikuse ja ettevaatlikuse kohustust. Hageja osutab ka õiguspärase ootuse kaitse ja proportsionaalsuse põhimõtte rikkumisele.
   Hageja väidab, et kostjad on tunnistanud nõukogu 16. juuli 2004. aasta määruses (EÜ) nr 1322/2004, millega muudetakse määrust (EÜ) nr 2320/97, (4) teatavate muuhulgas Venemaalt ja Rumeeniast pärinevate rauast ja legeerimata terasest õmblusteta torude impordi suhtes lõpliku dumpinguvastase tollimaksu kehtestamise kohta asjaolu, et analüüsi tulemused dumpinguvastases menetluses oleksid olnud erinevad juhul, kui oleks arvesse võetud konkurentsivastast tegevust.
   Sellest tulenevalt taotleb hageja ajavahemikus juuni 2000 kuni detsember 2002 kasumi kaotusest tekkinud kahju hüvitamist.
   
      (1)  EÜT L 322, lk 1.
   
      (2)  EÜT 2003 L 140, lk 1.
   
      (3)  EÜT L 56, lk. 1
   
      (4)  EÜT L 246, lk. 10.